दुई म्यानचेस्टरको प्रभाव
एन्थोनी मार्सियलले अन्तिमतिर गरेको गोलमा म्यानचेस्टर युनाइटेडले शनिबार टोटेनहमलाई १–० ले पराजित गरेको छ । तर म्यानचेस्टर सिटीले इङलिस प्रिमियर लिगमा ५ अंकको अग्रता कायम राखेको छ । 
लण्डन — एन्थोनी मार्सियलले अन्तिमतिर गरेको गोलमा म्यानचेस्टर युनाइटेडले शनिबार टोटेनहमलाई १–० ले पराजित गरेको छ । तर म्यानचेस्टर सिटीले इङलिस प्रिमियर लिगमा ५ अंकको अग्रता कायम राखेको छ ।  लेरोय साने, फर्नाडिन्हो र रहिम स्टर्लिङको गोलमा सिटीले शनिबार वेस्ट ब्रोमलाई ३–२ ले हरायो । उता ओल्ड ट्राफोर्डमा बैकल्पिक खेलाडीका रूपमा मैदानमा छिरेका मार्सियलले आफ्ना प्रमुख स्ट्राइकर ह्यारी केनबिना मैदान उत्रेको टोटेनहमविरूद्ध ८१ औं मिनेटमा गोल गरेका थिए । १० खेलमा २८ अंक जोड्दै सिटीले अहिलेसम्मकै उत्कृष्ट प्रदर्शन गरेको हो । युनाइटेडसँग २३ अंक छ । एक गोलले पछाडि परेको आर्सनल भने स्वान्सीलाई २–१ ले पराजित गरी चौथो स्थानमा उक्लेको छ । टामी अब्राहमको गोलमा स्वान्सीले पहिलो हाफमा अग्रता लिएको थियो । सिएड कोलासिनाक र आरोन राम्सेको गोलमा आर्सनलले दोस्रो हाफमा खेल उल्टाएको हो । आर्सनल व्यवस्थापकका रूपमा आर्सेन वेंगरको प्रिमियर लिगमा यो ८ सय खेल थियो । दोस्रो हाफमा जागेको लिभरपुलले हडर्सफिल्डलाई ३–० ले पराजित गरी छैटौं स्थानमा पुगेको छ । दोसो हाफमा डानियल स्टुरिज, रोबर्टो फिर्मिन्हो र जर्जिनिओ विज्नाल्डमले लिभरपुलबाट गोल गरे । इन्जुरी टाइमको छैटौं मिनेटमा विल्फ्रिड साहको गोलमा क्रिस्टल प्यालेसले वेस्ट ह्यामलाई २–२ को बराबरीमा रोक्यो । अर्को खेलमा स्टोकले वाटफोर्डमाथि १–० को विजय पायो ।